Vuonna 1916 Italia hyökkäsi maaliskuussa Isonzolla viidennen kerran, mutta edelleen ilman tuloksia. Cadorna suunnitteli seuraavaa hyökkäystä kesäksi, mutta aloite siirtyi Itävallalle. Itävaltalaiset hyökkäsivät Trenton taistelussa italialaisten rintaman vasempaan sivustaan. Itävallan ylipäällikkö Franz Conrad von Hötzendorfin tavoitteena oli edetä Venetsiaan asti ja katkaista Italian armeijan yhteydet selustaan. Hyökkäys alkoi 15. toukokuuta menestyksekkäästi tykistön tukemana. Itävaltalaiset mursivat italialaisten kaksi puolustuslinjaa ja ottivat 400 000 vankia. Hetken vaikutti siltä, että itävaltalaiset pääsisivät etenemään Venetsian tasangolle saakka. Italialaiset pyysivät venäläisiä apuun ja Italian auttamiseksi Venäjä käynnisti Brusilovin hyökkäyksen Itävaltaa vastaan. Itävallan hyökkäys pysähtyi Italiassa joka tapauksessa kesäkuussa, kun tykistö ei pysynyt etenevien joukkojen mukana.